DOKUMENT TA’ ĦIDMA TAL-PERSUNAL TAL-KUMMISSJONI SOMMARJU TAL-VALUTAZZJONI TAL-IMPATT /* SWD/2013/0489 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT li jakkumpanja lid-dokument: Komunikazzjoni mill-Kummissjoni Ewropea lill-Parlament Ewropew u lill-Kunsill dwar Sistema Ewropea ta’ Rintraċċar tal-Finanzjament tat-Terroriżmu (TFTS) 1. Introduzzjoni Fl-2010, meta l-UE kkonkludiet il-Ftehim bejn l-Unjoni Ewropea u l-Istati Uniti dwar l-ipproċessar u t-trasferiment ta’ Dejta dwar Messaġġi Finanzjarji mill-Unjoni Ewropea lejn l-Istati Uniti għall-finijiet tal-Programm dwar ir-Rintraċċar tal-Finanzjament tat-Terroriżmu (il-Ftehim tat-TFTP bejn l-UE u l-Istati Uniti), il-Kummissjoni ntalbet mill-Kunsill u mill-Parlament Ewropew biex tfittex sistema simili li tippermetti l-estrazzjoni ta’ tali dejta fit-territorju tal-UE. Il-Ftehim tat-TFTP bejn l-UE u l-Istati Uniti jirreferi għal tali sistema Ewropea f’wieħed mill-artikoli tiegħu billi jiddikjara li l-Kummissjoni Ewropea se twettaq studju dwar l-introduzzjoni ta’ sistema ekwivalenti għall-UE. Minħabba l-kumplessità legali u teknika ta’ din il-kwistjoni u s-sensittività tagħha rigward l-impatti tagħha fuq id-drittijiet fundamentali, b’mod partikolari l-ħarsien tad-dejta personali, il-Kummissjoni ddeċidiet li tippubblika f’Lulju 2011 Komunikazzjoni b'diversi għażliet biex turi liema forom jista' jkollu l-istabbiliment ta’ tali sistema. Id-diskussjonijiet u r-rispons sussegwenti ma żvelawx preferenza ċara mill-Istati Membri jew mill-Parlament Ewropew għal kwalunkwe waħda mill-għażliet. Għaldaqstant il-Kummissjoni ddeċidiet li tħares lejhom kollha f’din il-Valutazzjoni tal-Impatt u telabora dwar dawn l-għażliet billi tiżviluppa għażliet sekondarji differenti. Billi l-Kummissjoni ntalbet biex tipproponi qafas għal Sistema tal-UE ta' Rintraċċar tal-Finanzjament tat-Terroriżmu (TFTS), is-sitwazzjoni ekonomika fl-Istati Membri u fl-UE nbidlet u l-Istati Membri saru aktar u aktar konxji mill-possibbiltà li jibbenefikaw mill-iskambju tad-dejta bbażata fuq il-Ftehim tat-TFTP bejn l-UE u l-Istati Uniti, minħabba l-klawżoli ta’ reċiproċità li jinsabu fih. Dawn l-iżviluppi u l-fatturi tqiesu fit-tqabbil tal-għażliet għall-introduzzjoni ta' sistema ġdida bl-għażla li jinżamm l-istatus quo, hekk kif dan l-istatus quo nbidel mill-2010. 2. Definizzjoni tal-problema In-natura transnazzjonali ta' Finanzjament tat-Terroriżmu tagħmel l-iskoperta u l-aġir kontra l-finanzjament tat-terroriżmu sfida kbira Skont l-aħħar rapport TE-SAT tal-EUROPOL 2012, l-Istati Membri qed ikomplu jiffaċċjaw theddida serja mit-terroriżmu, kemm jekk ikun Iżlamiku, kemm jekk ta' ispirazzjoni reliġjuża, etno-nazzjonalista u separatista, ta' twemmin politiku tax-xellug jew tal-lemin jew terroriżmu anarkiku. Sabiex iċċaħħad lit-terroristi mill-kapaċità tagħhom li jipparteċipaw f’attivitajiet terroristiċi, element prinċipali tal-istrateġija tal-UE kontra t-terroriżmu kien li t-terroristi u l-entitajiet jiġu mwaqqfa milli jiġbru, iċaqilqu u jiksbu aċċess għal fondi. Il-ġlieda kontra l-finanzjament tat-terroriżmu tfisser il-prevenzjoni li jingħata sostenn finanzjarju għat-terroriżmu jew għal dawk li jinkoraġġixxu, jagħmlu pjanijiet, jew jieħdu sehem fit-terroriżmu. Spiss ħafna attivitajiet terroristiċi jkollhom karattru transnazzjonali. Mhux biss jinkludu attivitajiet li huma ppjanati f’pajjiż wieħed u mwettqa f’ieħor iżda dawn jinvolvu attivitajiet ta' ġbir ta' fondi u trasferimenti transfruntieri. L-attivitajiet transnazzjonali jippermettu lit-terroristi jaħbu l-modi kif iċaqilqu flushom, l-oriġini tagħhom u l-għan tagħhom. Minħabba n-natura transnazzjonali tiegħu, l-identifikazzjoni u l-waqfien tal-finanzjament tat-terroriżmu huwa sfida kbira. Il-kooperazzjoni internazzjonali f’dan il-qasam hija għalhekk ta’ importanza kbira. Din hija r-raġuni għala l-UE qablet li taħdem flimkien mal-Istati Uniti f’dan il-qasam, kif muri b’mod partikolari mill-ftehim tat-TFTP bejn l-UE u l-Istati Uniti. Flimkien ma’ numru ta’ strumenti leġiżlattivi, hemm ukoll għadd ta’ korpi internazzjonali u tal-UE li huma involuti b’mod attiv fil-ġlieda kontra l-finanzjament tat-terroriżmu u li jippromwovu l-kooperazzjoni internazzjonali jew tal-UE. Dawn il-korpi huma t-Task Force ta’ Azzjoni Finanzjarja dwar il-Ħasil tal-Flus u l-Finanzjament tat-Terroriżmu (FATF), il-Kumitat dwar il-Prevenzjoni tal-Ħasil tal-Flus u l-Finanzjament tat-Terroriżmu, il-Pjattaforma tal-UE tal-Unitajiet tal-Intelligence Finanzjarja (FIU), l-Eurojust u l-Europol. Biex titjieb il-kooperazzjoni fost l-Istati Membri tal-UE hemm numru ta’ strumenti leġiżlattivi fis-seħħ, bħal Deċiżjoni dwar il-kooperazzjoni fost l-Unitajiet tal-Intelligence Finanzjarja tal-UE. L-istrumenti/il-miżuri eżistenti huma inadegwati għar-rintraċċar finanzjarju tat-terroristi Għalkemm il-kooperazzjoni fost l-Istati Membri tal-UE f’dan il-qasam qiegħda titjieb il-ħin kollu, inkluża l-kooperazzjoni bbażata fuq l-introduzzjoni ta’ strumenti legali ġodda bħall-Mandat Ewropew għall-Provi, l-iskambju ta’ informazzjoni dwar dejta finanzjarja huwa limitat. L-istrumenti ta’ assistenza legali reċiproka jew il-kooperazzjoni bejn l-Unitajiet tal-Intelligence Finanzjarja tal-UE mhumiex kapaċi u mhumiex immirati lejn l-immappjar u t-tfassil ta' suspettat, bl-iskoperta fi żmien qasir tal-kontijiet eżistenti kollha u t-tranżazzjonijiet finanzjarji relatati ta' persuna suspettata (u dawk ta’ kumpaniji u organizzazzjonijiet oħra li jkunu f'isimha) madwar id-dinja, li jmorru lura għal diversi snin. Minbarra t-TFTP fil-preżent ma hemm l-ebda strument li jista’ jiġġenera informazzjoni dwar il-persuna suspettata fil-bidu ta’ investigazzjoni f’perjodu qasir ta’ żmien, li jippermetti lill-investigaturi biex jiffokaw fuq ċerti kategoriji ta’ tranżazzjonijiet finanzjarji, ċerti pajjiżi u/jew ċertu perjodu ta’ żmien, biex jistabbilixxu skeda ta’ żmien ċara fir-rigward ta’ movimenti tal-persuna suspettata. It-TFTP hu, madankollu, strument li huwa esklussivament operat mill-Istati Uniti, u dan ifisser li jintuża primarjament minħabba l-ħtiġijiet ta' sigurtà tal-Istati Uniti. Il-Kawżi tal-Problema Il-mekkaniżmu attwalment fis-seħħ biex janalizza dejta ta’ messaġġi finanzjarji hu mmexxi minn pajjiż terz, b’hekk ma jirrappreżentax kompletament l-interessi speċifiċi tal-UE. Fl-UE, it-theddida tat-terroriżmu hi mnissla l-aktar minn terroristi separatisti, ispirati mir-reliġjon, li ġejjin prinċipalment minn twemmin politiku tax-xellug u tal-lemin u minn anarkisti. Dawn it-theddidiet jidhru li huma "ċikliċi" f’termini tal-intensità tagħhom u tar-riskju li dawn jirrappreżentaw u huma, sa ċertu punt, pjuttost differenti mit-theddidiet lejn l-Istati Uniti. It-theddida mmirata lejn l-Istati Uniti tiġi prinċipalment mit-terroriżmu Iżlamiku, li ma għandux preżenza fl-Istati Uniti stess, jew għandu biss preżenza limitata. L-għan ewlieni tat-TFTP hu li jinvestiga attivitajiet terroristiċi marbuta mat-theddida kif perċepita mill-Istati Uniti. Madankollu l-Istati Membri bdew jużaw dejjem aktar il-klawżoli ta’ reċiproċità fil-Ftehim biex jibbenefikaw mill-iskambji ta’ dejta mal-Istati Uniti. Għalhekk il-kaġun tal-problema qed jinbidel matul iż-żmien u l-importanza tiegħu qed tonqos hekk kif l-Istati Membri qed jiksbu aktar esperjenza mal-użu tal-Ftehim u t-TFTP sabiex jindirizzaw it-theddid lejn l-UE. Il-mekkaniżmu attwalment fis-seħħ biex janalizza dejta ta’ messaġġi finanzjarji jkopri biss fornitur wieħed ta’ messaġġi finanzjarji u tip wieħed ta’ messaġġ Minħabba li dan huwa programm tal-Istati Uniti b’fokus globali, fil-preżent, il-messaġġi FIN (messaġġi ta' Trasferiment ta' Istituzzjoni Finanzjarja) biss, ittrasferiti permezz tan-netwerk tas-Soċjetà għal Telekomunikazzjoni Finanzjarja Interbankarja Dinjija (SWIFT) huma inklużi fit-TFTP. Il-messaġġi FIN huma tip ta’ messaġġ li jinħoloq bi SWIFT u li permezz tiegħu l-informazzjoni finanzjarja hija trażmessa minn istituzzjoni finanzjarja waħda għall-oħra. Madankollu, minbarra trasferimenti SWIFT, hemm għadd ta’ sistemi ta’ trasferiment ta’ pagamenti elettroniċi oħrajn importanti u diversi fornituri oħra fis-suq, bħal Netwerks Elettroniċi għal Tranżazzjonijiet Finanzjarji (Automated Clearing Houses) u trasferimenti elettroniċi ta' flus. Dawn attwalment mhumiex iċċekkjati permezz tat-TFTP u għaldaqstant jistgħu jintużaw mit-terroristi jew entitajiet marbuta mat-terroriżmu sabiex jittrasferixxu l-fondi tagħhom, mingħajr ma jkunu soġġetti għal kontrolli. Il-mekkaniżmu attwalment fis-seħħ biex janalizza dejta ta’ messaġġi finanzjarji jqajjem tħassib dwar il-protezzjoni tal-privatezza u tad-dejta personali taċ-ċittadini Ewropej L-akbar kritika tirrigwarda l-allegat nuqqas ta' konformità tat-TFTP mad-dritt tar-rispett għall-ħajja privata u tal-familja (l-Artikolu 7 tal-Karta tad-Drittijiet Fundamentali) u mad-dritt għall-protezzjoni tad-dejta personali (l-Artikolu 8 tal-Karta tad-Drittijiet Fundamentali u l-Artikolu 16 tat-TFUE), kif ukoll mal-obbligi skont id-Direttiva dwar il-Protezzjoni tad-Dejta (id-Direttiva 95/46/KE). Tqanqlu xi dubji fuq il-ħtieġa u l-proporzjonalità ta’ trasferiment ta’ dejta dwar ċittadini tal-UE lejn pajjiż terz u dwar il-proċessi ta' verifika u ta’ awtorizzazzjoni li jippermettu t-trasferiment ta’ tali dejta. Iż-żewġ rieżamijiet konġunti dwar l-applikazzjoni tal-Ftehim bejn l-UE u l-Istati Uniti dwar it-TFTP vverifikaw l-implimentazzjoni xierqa tas-salvagwardji komprensivi li hemm fil-Ftehim, inkluż dawk relatati mal-protezzjoni tad-dejta personali. L-applikazzjoni prattika u b'aktar esperjenza tal-Ftehim mill-UE u mill-Istati Uniti qiegħdet din il-problema fil-kuntest tagħha, li turi li t-tħassib oriġinali ġie indirizzat b'sett effettiv ta' salvagwardji effikaċi. Minbarra l-Ftehim bejn l-UE u l-Istati Uniti tat-TFTP, ma hemmx biżżejjed kapaċità teknika u legali fi ħdan l-UE u l-Istati Membri biex jiġu stabbiliti rabtiet finanzjarji biex jiġu ntraċċati u mmappjati netwerks terroristiċi Fil-livell tal-UE, ma hemm l-ebda sistema ekwivalenti separata fis-seħħ li tista' tiżvela rabtiet finanzjarji biex jiġu ntraċċati u mmappjati netwerks terroristiċi. L-istrumenti leġiżlattivi u operattivi eżistenti li kienu stabbiliti fil-livell tal-UE u tal-Istati Membri jew li fihom l-UE u l-Istati Membri jipparteċipaw (bħall-pjattaforma FIU) ma joffrux, ma jistgħux joffru u ma ġewx maħluqa biex joffru l-istess vantaġġi bħat-TFTP f’termini ta’ veloċità, effiċjenza u -effikaċja. Skont is-sistema preventiva bbażata fuq it-tielet Direttiva dwar il-Ġlieda kontra l-Ħasil tal-Flus, pereżempju, l-Unitajiet tal-Intelliġenza Finanzjarja janalizzaw tranżazzjonijiet finanzjarji fuq bażi ta’ każ b’każ wara rapporti ta’ tranżazzjonijiet suspettużi minn entitajiet obbligati bħal istituzzjonijiet finanzjarji. Is-sistema tal-UE tal-iffriżar ta’ fondi terroristiċi teħtieġ lista formali ta’ persuni u entitajiet relatati mat-terroriżmu maqbula mill-Kunsill sabiex jiġi evitat li jsiru tranżazzjonijiet finanzjarji ta’ dawk li jkunu elenkati. Iżda ma hemm l-ebda sistema fis-seħħ li tuża dejta li tagħmilha kapaċi turi mudell komplut ta’ "imġiba" finanzjarja u konnessjonijiet ta’ persuna jew organizzazzjoni suspettata b’terroriżmu jew b'finanzjament tat-terroriżmu. Ix-xenarju bażi Skont ix-xenarju bażi, ma hi se tinħoloq l-ebda sistema TFTS tal-UE f’dan l-istadju. Il-Ftehim tat-TFTP bejn l-UE u l-Istati Uniti jkompli jkun fis-seħħ u jiġi applikat. Ser ikun hemm Fornitur Maħtur wieħed biss obbligat li jiżvela d-dejta finanzjarja rilevanti u l-messaġġi FIN tiegħu biss se jkunu koperti. L-Istati Membri kif ukoll l-Europol u l-Eurojust se jkomplu jkunu jistgħu jużaw il-klawżola ta’ reċiproċità inkluża fil-Ftehim tat-TFTP bejn l-UE u l-Istati Uniti. Din il-klawżola tippermetti lill-awtoritajiet tal-UE biex jiksbu dejta finanzjarja rilevanti direttament mit-Teżor tal-Istati Uniti li tgħinhom jiġġieldu t-terroriżmu u l-finanzjament tiegħu b'mod aktar effiċjenti fl-UE. Barra minn hekk, it-Teżor tal-Istati Uniti se jkompli jibgħat rapporti dwar theddidiet terroristiċi possibbli lill-Istati Membri u l-Europol mingħajr talba speċifika abbażi tal-Artikolu 9 tal-Ftehim tat-TFTP bejn l-UE u l-Istati Uniti. Il-livell attwali ta’ protezzjoni tad-dejta personali għandu jinżamm filwaqt li, fl-istess ħin, ma għandux jiżdied l-ammont tad-dejta miġbura. Iż-żewġ rieżamijiet konġunti tal-Ftehim tat-TFTP ivverifikaw il-funzjonament tajjeb tat-TFTP u tal-miżuri ta’ kontroll robusti li huma fis-seħħ biex jiżguraw li s-salvagwardji, inklużi dawk dwar il-protezzjoni tad-dejta personali, ikunu rispettati kif jixraq. Il-kost ta’ stabbiliment ta’ sistema ġdida, inkluż kemm l-investiment inizjali u l-kost amministrattiv annwali, ser ikun evitat. Mhu se jkun hemm l-ebda esponiment addizzjonali ta’ dejta personali u l-ebda livell varjat ta’ riskju li se jittaffa (għall-kuntrarju ta' kwalunkwe mill-għażliet għas-sistema tal-UE). 3. Objettivi u għażliet Objettivi Ir-reati terroristiċi jikkawżaw ħsara kbira lill-vittmi, joħolqu ħsara ekonomika fuq skala kbira u jimminaw is-sens ta' sigurtà, li mingħajrhom in-nies ma jistgħux jeżerċitaw b'mod effettiv il-libertà u d-drittijiet individwali tagħhom. Għalhekk l-objettiv ġenerali u prinċipali tat-TFTS tal-UE jkun li jinqata’ l-aċċess tat-terroristi għall-finanzjament u li jiġu segwiti t-tranżazzjonijiet finanzjarji marbuta mat-terroriżmu, sabiex tittejjeb is-sigurtà fl-UE. Biex jinkiseb dan l-għan, il-Kummissjoni identifikat ħames objettivi speċifiċi, b'mod partikolari, li tiżgura li s-sistema hija mfassla b'tali mod li twieġeb għal rekwiżiti ta' informazzjoni tal-UE billi tuża valutazzjonijiet ta’ theddid tal-UE, li żżomm kooperazzjoni effettiva mal-Istati Uniti u ma’ pajjiżi terzi oħra fil-ġlieda kontra t-terroriżmu, sabiex jiġi żgurat li l-analiżi ta’ dejta dwar messaġġi finanzjarji tkopri l-aktar fornitur(i) u tip(i) ta’ messaġġ(i) rilevanti, li tiżgura ħarsien sħiħ tad-drittijiet tal-privatezza u tal-protezzjoni tad-dejta taċ-ċittadini Ewropej fl-ipproċessar ta' dejta dwar messaġġi finanzjarji, u li żżid l-aċċess tal-UE u tal-Istati Membri għad-dejta dwar messaġġi finanzjarji u għall-analiżi tagħha u żżid il-kapaċità tagħhom biex jidentifikaw rabtiet bejn l-individwi / il-gruppi involuti fit-terroriżmu u fil-finanzjament tiegħu. L-objettivi operattivi marbuta mal-kaġunijiet tal-problema jikkompletaw il-qafas li fih kienu kkunsidrati d-diversi għażliet. Għażliet F’termini ta’ għażliet ta’ politika, il-Valutazzjoni tal-Impatt tidentifika erba’ livelli ta’ għażliet fejn l-ewwel tnejn għandhom x’jaqsmu mal-istruttura ta’ sistema ta’ rintraċċar, it-tielet waħda mal-iskop, u r-raba’ mal-kamp ta' applikazzjoni: “L-ebda għażliet tat-TFTS tal-UE”, “TFTS tal-UE b’diversi għażliet sekondarji għall-istruttura”, “għażliet għall-iskop ta’ TFTS tal-UE” u “għażliet għall-kamp ta' applikazzjoni ta’ TFTS tal-UE”. F’kull livell hemm għadd ta’ għażliet sekondarji li huma elenkati u deskritti f'aktar dettall. Erba’ għażliet sekondarji ġew imwarrba billi dawn żgur iwasslu biex is-sitwazzjoni attwali tmur għall-agħar, jiddependu mill-ftehim ta’ pajjiż terz jew jista' jkollhom impatt negattiv fuq il-baġits tal-Istati Membri. L-għażliet li kien fadal huma dawn li ġejjin: -ix-xenarju bażi - status quo - tliet sistemi ibridi għall-ħolqien tat-TFTS tal-UE, minn livell għoli ħafna għal livell baxx ħafna ta’ involviment tal-UE: 1. Il-mudell tas-servizz ta’ koordinazzjoni u analitiku tat-TFTS tal-UE jipprevedi l-ħolqien ta’ unità ċentrali ta’ TFTS tal-UE, fejn il-biċċa l-kbira tal-kompiti u l-funzjonijiet huma implimentati fil-livell tal-UE. Madankollu, l-Istati Membri jistgħu wkoll jagħmlu t-tiftix tagħhom permezz tal-esperti TFTS nazzjonali maħtura bbażati fl-istess post bħall-unità tat-TFTS tal-UE. 2. Il-mudell tas-servizz ta’ estrazzjoni ta’ TFTS tal-UE għandu jistabbilixxi unità ċentrali tat-TFTS tal-UE bl-inkarigu li toħroġ talbiet għal dejta mhux ipproċessata lill-fornitur(i) maħtur(a). L-Istati Membri jkollhom id-dritt li jitolbu li t-tiftix isir f’isimhom. 3. Il-mudell ta' koordinazzjoni tal-FIU jkun jinvolvi t-twaqqif ta’ awtorità ad hoc fil-livell tal-UE, magħmula mill-FIUs tal-Istati Membri kollha b’diviżjoni tal-kompiti bejn din l-unità ċentrali u l-FIUs nazzjonali. -żewġ sistemi ta' żamma / ta' estrazzjoni 1. L-ewwel mudell ikun sistema ta’ żamma li titlob lill-Fornitur(i) Maħtur(a) biex iżomm(u) id-dejta fuq is-server tiegħu/tagħhom għal ċertu perjodu ta’ żmien. 2. It-tieni għażla tkun bħal ta’ qabilha iżda bil-ħolqien ta’ faċilità ta’ tiftix fil-bini tal-Fornitur(i) Maħtur(a). -żewġ għażliet dwar l-għan ta’ TFTS tal-UE, waħda limitata għall-ġlieda kontra t-terroriżmu, it-tieni waħda żżid il-ġlieda kontra l-kriminalità organizzata serja fiha. -żewġ għażliet rigward il-kamp ta' applikazzjoni; l-ewwel waħda limitata għall-Fornitur Maħtur SWIFT attwali u t-tieni waħda tinkludi l-Fornituri multipli Maħtura. 4. Valutazzjoni tal-impatti L-impatti ekonomiċi tal-għażliet ikollhom jiddependu fuq l-istimi u s-suppożizzjonijiet. Il-benefiċċji ekonomiċi possibbli mhumiex faċli biex jitkejlu, anki jekk il-Kummissjoni Ewropea hija konxja li f’kuntesti oħra, bħal f’relazzjoni ma’ kwistjonijiet tas-saħħa, dan jista’ jsir bl-applikazzjoni tal-metodoloġija "Quality adjusted life year" (“Is-sena ta’ ħajja ta' kwalità”). Fil-kuntest tat-terroriżmu, madankollu, jidher li jkun impossibbli u sproporzjonat li tipprova tiżen b’ċifri l-valur ta’ ħajjiet ta' nies li jistgħu jiġu salvati bil-prevenzjoni ta' attakki terroristiċi. Lanqas ma huwa possibbli li wieħed ibassar fid-dettall il-benefiċċji ekonomiċi ta’ sistema bħal din biex tgħin fil-prevenzjoni ta' attività terroristika u d-danni li tikkawża lill-ekonomija jew lill-proprjetà tal-Istat jew proprjetà privatabilli l-firxa tal-attakki u d-danni kkawżati jiddependu fuq numru kbir ta’ varjabbli imprevedibbli. Bl-istess mod, l-impatt soċjali u psikoloġiku tal-attakki terroristiċi huwa diffiċli li jiġi kkwantifikat. Barra minn hekk, jinħtieġ li jitfakkar li dan il-mekkaniżmu huwa maħsub bħala strument ta’ politika ta’ sigurtà. Id-dejta disponibbli f’dan il-kuntest hija kunfidenzjali ħafna sabiex jiġi evitat li dawk fil-mira mill-istrument jkunu f’pożizzjoni li jevitaw, jew jadattaw l-imġiba kriminali u terroristika sabiex is-sistema ma tkunx tista' tgħin li jinqabdu. Dan jillimita l-kapaċità li jiġi pprovdut l-istess dettall għall-identifikazzjoni, il-valutazzjoni u t-tqabbil tal-impatti kif wieħed jista’ jkun imdorri minn eżerċizzji simili f’oqsma oħra ta’ politika għal din il-Valutazzjoni tal-Impatt speċifika. Fl-aħħar nett, ammont kbir ta’ informazzjoni użata għall-analiżi mwettqa jinbet minn sors ta’ pajjiż terz (l-Istati Uniti) li għandu esperjenza prattika b’sistema simili għall-ġlieda kontra t-terroriżmu u l-finanzjament tiegħu. Din l-informazzjoni hija fil-biċċa l-kbira kklassifikata bħala essenzjali għas-sitwazzjoni tas-sigurtà f’dan il-pajjiż (l-Istati Uniti). Anke jekk din ma tistax issir pubblika f’din il-valutazzjoni, il-Kummissjoni Ewropea kienet kapaċi tqis bħala importanti partijiet minnha fl-analiżi tagħha ta’ din il-kwistjoni. Dwar il-kostijiet mistennija għall-għażliet varji, kalkolu dettaljat huwa mehmuż mal-Valutazzjoni tal-Impatt. Minbarra l-impatt ekonomiku, l-effikaċja tal-għażliet varji (jiġifieri, l-abbiltà tagħhom li jiksbu l-objettivi), hija kategorija oħra importanti ta’ impatt. Barra minn hekk, għal kull għażla, ġew evalwati l-impatti soċjali u dawk relatati mad-drittijiet tal-bniedem kif ukoll l-impatt politiku li kien jinkludi l-effett fuq ir-relazzjonijiet ma’ pajjiżi terzi, b’mod partikolari l-Istati Uniti. F’termini ta’ impatti oħra l-valutazzjoni tal-impatt tagħti kunsiderazzjoni ddettaljata dwar kemm hi prattikabbli l-miżura maħsuba u jekk il-miżura tkun aċċettabbli għall-partijiet interessati varji u għall-pubbliku. 5. Konklużjoni Wara li tidentifika u tanalizza l-għażliet possibbli dwar l-istabbiliment tat-TFTS tal-UE u tivvaluta l-impatti tal-għażliet differenti, il-Kummissjoni tqis li fil-preżent l-aħjar u l-aktar għażla proporzjonata hija li jinżamm l-istatus quo. Kwalunkwe sistema tal-UE se tkun intrusiva fid-dawl tad-dejta u għalhekk teħtieġ garanziji u salvagwardji b’saħħithom għall-protezzjoni tad-dejta biex jiddaħħlu fis-seħħ. Din tkun għalja u mil-lat tekniku u operattiv tkun ukoll diffiċli biex tiġi stabbilita u biex tinżamm. Ix-xenarju bażi evolva matul iż-żmien. L-Istati Membri qegħdin dejjem aktar jagħmlu użu ta’ klawżoli ta’ reċiproċità u jibbenefikaw mit-trasferiment tad-dejta lill-Istati Uniti bgħat-tisħiħ tas-sigurtà fl-UE u għall-prevenzjoni tat-terroriżmu. Dan juri li l-objettiv prinċipali identifikat għall-istabbiliment tat-TFTS tal-UE huwa fl-istat li jiġi indirizzat permezz ta’ sistema li diġà teżisti, il-ftehim tat-TFTP bejn l-UE u l-Istati Uniti. Fid-dawl ta’ dawn l-iżviluppi u f’dan l-istadju, il-Kummissjoni ma tqisx bħala ġustifikat l-istabbiliment ta’ sistema ġdida ta’ rintraċċar tal-finanzjament tat-terroriżmu bl-implikazzjonijiet kollha li uriet bħall-ġbir ta’ dejta personali ulterjuri u l-kostijiet żejda għall-ħolqien u l-manutenzjoni tagħha.